Ministrul de Interne, Marcel Vela, a anunțat joi adoptarea unei noi Ordonanțe Militare. Ordonanța Militară 9 prelungește interzicerea zborurilor spre mai multe țări și elimină prevederile privind interzicerea exportului de cereale, prevăzute în Ordonanța Militară 8.

„Un alt punct important se referă la interzicerea exportului de grâu și produse derivate, care a fost precizată și impusă în Ordonanța Militară 8. Articolele care interzic acest export își încetează aplicabilitatea, pentru că în urma discuțiile s-a reușit perspectiva și s-a clarificat achizița necesară pentru completarea rezervei de stat, astfel încât securitatea alimentară să fie asigurată până la următoarea recoltă. Nu mai este interzis acest export”, a precizat ministrul.

În urmă cu o săptămână România suspenda exportul pentru mai multe produse agroalimentare, precum grâu, orz, ovăz, porumb, orez, făină de grâu, soia, ulei de seminţe şi zahăr. „Crește teama că va apărea o criză alimentară”, scria Bloomberg, despre decizia luată de guvern.

De asemenea, Ordonanța Militară 9 prelungește cu 14 zile interzicerea zborurilor spre și dinspre Marea Britanie, Irlanda de Nord, SUA, Belgia, Olanda, Turcia, Iran , Italia, Franța și Germania.

O altă reglementare prevăzută în noua ordonanță militară este excepția de la normele de izolare și pentru navigatori. „Dacă nu prezintă simptome toate echipajele îndeplinesc aceleași condiții ca și șoferii de la camioanele de marfă”, a declarat ministrul.

Totodată, lucrătorii tranfrontalieri care muncesc în Bulgaria sunt și ei exceptați de la izolare dacă nu prezintă simptome, exact cum s-a întâmplat cu cei din zona frontierei cu Ungaria.

„Un alt punct important în analiză a fost cel cu privire la piețe. Ele rămân deschise și în această perioadă, cu condiția respectării tuturor reglementărilor Ordonanțelor Militare”, a mai declarat Vela.

Editor: Robert Kiss